จังหวัดเพชรบุรี  เปิดทางท่องเที่ยวสายจักรยาน  ชวนปั่นกินลม ชมนาเกลือ ล้อเกลียวคลื่น ชื่นมื่นทิวทัศน์
นายณัฐวุฒิ เพ็ชรพรหมศร ผู้ว่าราชการจังหวัดเพชรบุรี   นางสาวมิ่งขวัญ บุญโภคัย  ท่องเที่ยวและกีฬาจังหวัดเพชรบุรี   หัวหน้าส่วนราชการและประชาชน นักปั่นจักรยาน ร่วมกิจกรรม “ ปั่นกินลม ชมนาเกลือ “ ร่วมส่งเสริมการท่องเที่ยวจังหวัดเพชรบุรี ณ โครงการฟาร์มทะเลตัวอย่าง อำเภอบ้านแหลม จังหวัดเพชรบุรี ผู้ว่าราชการจังหวัดเพชรบุรี เปิดเผยว่า กิจกรรม” ปั่นกินลม ชมนาเกลือ”จะช่วยการกระตุ้นฟื้นฟูเศรษฐกิจการท่องเที่ยวของเพชรบุรี  สร้างการรับรู้ถึงแหล่งท่องเที่ยว มุ่งส่งเสริมการท่องเที่ยวเชิงกีฬา (Sport Tourism) ซึ่งไม่เพียงได้ออกกำลังกายเพื่อสุขภาพ  แต่ที่สำคัญได้มาเยือนแหล่งท่องเที่ยวและเพลิดเพลินจากการปั่นชมทัศนียภาพ  พร้อมรับกลิ่นไอลมทะเล อย่างสดชื่น   ณ จุดตั้งต้นโครงการฟาร์มทะเลตัวอย่าง อำเภอบ้านแหลม จังหวัดเพชรบุรี ได้ทั้งการร่วมอนุรักษ์สัตว์น้ำ ปล่อยปลา ปล่อยหมึก ชมการสาธิตการเลี้ยงและเพาะพันธ์ปลาหลากชนิด  รวมถึงการผลิตสาหร่ายพวงองุ่น และเรียนรู้แหล่งเกลือสมุทรที่ใหญ่ที่สุดในประเทศ มีทั้งดอกเกลือ ดีเกลือ   เกลือหวาน เกลือจืด  ผู้ว่าราชการจังหวัดเพชรบุรี กล่าวเพิ่มเติมว่า การเปิดทางท่องเที่ยวสายจักรยาน  ชวนมาปั่นกินลม ชมนาเกลือ  ล้อเกลียวคลื่น   ชื่นมื่นทิวทัศน์  มาท่องบรรยากาศ  2  ข้างทาง  เที่ยวอย่างหรรษารื่นรมย์ ท่ามกลางถนนสายเกลือ วัดวาอารามที่เป็นความเชื่อและความศรัทธา  พร้อมตำนานเรื่องเล่าและเรื่องราวทางประวัติศาสตร์  ร่วมสักการะ หลวงพ่อทอง วัดเขาตะเครา วัดในกลาง และอนุสาวรีย์สมเด็จพระเจ้าตากสินมหาราช และพระราชมารดาของพระองค์ท่าน หรือที่รู้จักกันว่า “แม่นกเอี้ยง”รวมถึงเป็นแหล่งท่องเที่ยวดูนก  ชมวาฬบรูด้า หาดทรายเม็ดแรก  ซึ่งอยากให้ทุกคนได้ไปเยือนบ้านแหลม เหมือนสร้างโอกาสให้ชีวิต  ได้รับความรู้ที่น่าสนใจจากโครงการพระราชดำริแหลมผักเบี้ย ,โครงการฟาร์มทะเลตัวอย่างซึ่งได้รับรางวัลดีเด่นในสาขาแหล่งท่องเที่ยวเพื่อการเรียนรู้  จากการประกวดรางวัลอุตสาหกรรมท่องเที่ยวไทย (รางวัลกินรี) ครั้งที่ 13